b'\n_START_ARTICLE_\nSpolna identiteta\n_START_PARAGRAPH_\nSpolna identiteta je osebno do\xc5\xbeivljanje lastnega spola. Spolna identiteta lahko sovpada z biolo\xc5\xa1kim spolom, dolo\xc4\x8denim ob rojstvu, ali pa se od njega popolnoma razlikuje. Vse dru\xc5\xbebe imajo spolne kategorije, ki lahko slu\xc5\xbeijo kot osnova za oblikovanje posameznikove socialne identitete v odnosu do drugih \xc4\x8dlanov dru\xc5\xbebe. V ve\xc4\x8dini dru\xc5\xbeb obstaja osnovna razlika med spolnimi lastnostmi, dodeljenimi mo\xc5\xa1kim in \xc5\xbeenskam, t. i. binarnost spola, po kateri se ve\xc4\x8dina ljudi ravna in ki uveljavlja konformnost z ideali mo\xc5\xa1kosti in \xc5\xbeenskosti v vseh vidikih biolo\xc5\xa1kega in dru\xc5\xbebenega spola: biolo\xc5\xa1ki spol, spolna identiteta in izra\xc5\xbeanje spola. V vseh dru\xc5\xbebah se dolo\xc4\x8deni posamezniki ne identificirajo z nekaterimi (ali vsemi) vidiki spola, ki so dodeljeni njihovemu biolo\xc5\xa1kemu spolu; nekateri od teh posameznikov so transseksualci ali genderqueer. Nekatere dru\xc5\xbebe poznajo kategorijo tretjega spola._NEWLINE_Osnovna spolna identiteta se obi\xc4\x8dajno oblikuje pri starosti treh let. Po tej starosti jo je zelo te\xc5\xbeko spremeniti in poskusi predodelitve lahko povzro\xc4\x8dijo spolno disforijo. Na oblikovanje spolne identitete vplivajo tako biolo\xc5\xa1ki kot socialni dejavniki.'